Tittel, Dušan, poslanec NR SR (2019-09-18):
Ďakujem za slovo, pán predsedajúci. Kolegyne a kolegovia, dovoľte, aby som prečítal pozmeňujúci návrh Dušana Tittela a Evy Smolíkovej. Odôvodnením by som chcel vysvetliť, ktorých bodov sa to týka. Spresňuje sa nominovanie členov správnej rady tak, aby zákon ustanovil nielen subjekt, ktorý navrhuje predseda, ale aj subjekt, ktorý navrhuje podpredsedu. Podpredsedu správnej rady navrhuje Slovenský olympijský a športový výbor, zároveň sa v náväznosti na nominovanie podpredsedu upravuje, že predseda počas neprítomnosti zastupuje podpredseda. Druhý pozmeňujúci návrh, odôvodnenie, navrhuje sa úprava nárokovateľnosti na športový poukaz tak, aby bol garantovaný pre každé dieťa, ktoré bude spĺňať podmienky určené Fondom na podporu športu na daný rok. Ďalšie odôvodnenie. Navrhuje sa v čl. 2, navrhuje sa, aby Slovenský olympijský a športový výbor mal možnosť riadiť stály rozhodcovský súd, čo doteraz nebolo možné. A k čl. 3, návrh reaguje na potreby praxe súčasného znenia zákona. Neupravuje situácie, kedy športovec získal medailu na majstrovstvách sveta alebo na majstrovstvách Európy v takej športovej disciplíne, ktorá v danom čase síce nebola zaradená na program olympijských hier, paralympijských hier alebo deaflympijských hier, ale bola na ich program zaradená príslušnou organizáciou niekedy neskôr. Cieľom návrhu je odstrániť tento nedostatok vzhľadom na to, že s odstupom času je príslušná medaila svojím významom na rovnakej úrovni. Tu by som vás chcel informovať, že v minulosti sme mali niekoľko reprezentantov, ktorí reprezentovali ešte Československo a, samozrejme, aj Slovensko, ktorí získali na vrcholných podujatiach tituly majstrov Európy, majstrov sveta. Bohužiaľ, vtedy ešte nebol olympijským výborom uznaný ten šport v tej kategórii, aby mali nárok na finančné zabezpečenie, a týmto sa vlastne, by som povedal, tá nespravodlivosť reaguje. Takže dovoľte mi, pán predseda, aby som prečítal pozmeňujúci návrh Dušana Tittela a Evy Smolíkovej k návrhu poslancov Národnej rady Slovenskej republiky Tittela, Jančulu, Irén Sárközy a Martina Glváča na vydanie zákona o Fonde na podporu športu a o zmene a doplnení zákona č. 440/2015 Z. z. a o športe a o zmene a doplnení niektorých zákonov v znení neskorších predpisov, je tlač 1546. K článku I: 1. V § 4 ods. 2 v druhej vete a v § 7 ods. 4 sa slová „ním poverený člen“ nahrádzajú slovom „podpredseda“. 2. V § 5 ods. 2 písm. c) sa slovo „troch“ nahrádza slovami „podpredsedu a dvoch“. 3. V § 20 sa dopĺňa ods. 5, ktorý znie: „(5) Na poskytnutie športového poukazu má nárok každé dieťa, ktoré spĺňa podmienku vekovej hranice určenú rozhodnutím správnej rady. Výška nárokovateľnej sumy je určená rozhodnutím správnej rady v závislosti od objemu finančných prostriedkov určených na príspevok na športový poukaz a počtu detí, ktoré spĺňajú podmienku podľa prvej vety.“ 4. Za čl. I sa vkladajú nové čl. II a III, ktoré znejú: Čl. II Zákon č. 244/2002 Z. z. o rozhodcovskom konaní v znení zákona č. 521/2005 Z. z., zákona č. 71/2009 Z. z., zákona č. 336/2014 Z. z., zákona č. 125/2016 Z. z. a zákona č. 373/2018 Z. z. sa mení a dopĺňa takto: V § 12 ods. 1 v prvej vete sa za slová „môže byť len“ vkladajú slová „Slovenský olympijský a športový výbor“. Čl. III Zákon č. 112/2015 Z. z. o príspevku športovému reprezentantovi a o zmene a doplnení zákona č. 461/2003 Z. z. o sociálnom poistení v znení neskorších predpisov v znení zákona č. 228/2019 Z. z. sa mení a dopĺňa takto: V § 2 ods. 1 písm. a) sa za slovo „zaradenej“ vkladajú slová „v čase získania príslušnej medaily alebo dodatočne“ a vypúšťajú sa slová „ktoré bezprostredne predchádzali majstrovstvám sveta alebo majstrovstvám Európy alebo ktoré sa konali v kalendárnom roku, v ktorom sa konali majstrovstvá sveta alebo majstrovstvá Európy“. Doterajšie články sa primerane preznačia. V nadväznosti na vloženie nových článkov sa upraví aj názov zákona. Novo vložený článok II nadobúda platnosť 1. januára 2020 a novo vložený článok III nadobúda účinnosť 2. januára 2020, čo sa premietne do ustanovenia upravujúceho účinnosť zákona. Ďakujem, pán predsedajúci, skončil som.